FC U Craiova 1948 a primit vizita lui FC Hermannstadt, în ultima etapă a play-out-ului SuperLigii. Elevii lui Eugen Trică au marcat primii, dar sibienii au întors rezultatul și oltenii au rămas pe ultimul loc.
Scorul înregistrat pe tabelă i-a făcut pe suporterii lui FC U Craiova 1948 să declanșeze haosul pe stadionul din Bănie. Partida dintre FC U Craiova și FC Hermannstadt a fost întreruptă de două ori.
Prima dată, ultrașii prezenți în peluză au aruncat cu torțe pe teren. Câteva minute mai târziu, ”centralul” a fluierat întreruperea partidei în minutul 84, când suporterii au aruncat cu scaune, brichete și bani pe gazon.
Jucătorii au fost trimiși la vestiare de Marian Barbu în minutul 89. A fost nevoie de intervanția jandarmilor pentru ca ultrașii să oprească scandalul, iar, ulterior, jocul s-a reluat din minutul 84.
Echipa lui Adrian Mititelu a făcut un meci slab împotriva celor de la FC Hermannstadt și a ratat șansa de a scăpa de retrogradare directă.
Cu o victorie, FC U Craiova putea să ajungă la baraj, având în vedere rezultatele din celelalte partide jucate în ultima etapă a play-out-ului.
Oltenii retrogradează la fix trei ani de la promovare. Pe 13 mai 2021, aceștia remizau cu Csikszereda și obțineau promovarea în primul eșalon fotbalistic al României.
Printre jucătorii care făceau parte din lotul lui FC U Craiova și se regăsesc și în prezent se numără: Radu Negru, Dragoș Albu, Vlad Pop și Alexandru Blidar. Juan Bauza era și el pe teren la acel meci jucat la Craiova, făcând parte din echipa celor de la Csikszereda.
Formația din Bănie este a doua echipă cu care retrogradează Eugen Trică în acest sezon, după ce CSM Alexandria a picat în Liga 3.
Tehnicianul a obținut doar patru puncte în cele cinci partide petrecute pe banca Alexandriei și a părăsit echipa când aceasta se situa pe ultima poziție.